Марко Ганчев
Магаре и басня

chitanka.info

Едно Магаре срещнало една Басня.

Такава среща не е безопасна,

защото се знае, че Басня и Магаре

открай време не са добри другари.

— Охо, миличка Басньо,

падна ли ми натясно! —

рекло Магарето на нещастната Басня. —

Сега като те прасна!

И с какво да я удари, с какво?

Като нямало наблизо дърво,

грабнало хонорарната таблица —

тя му била подръка —

и ударило Баснята с нея така

по главата,

че тя се снишила чак до тревата.

Всеки случай,

станала три пъти по-ниска

от Лирическото Стихотворение,

което над нея

почнало да се киска.

А обратното ужким се иска:

иска се Баснята да се киска,

а Лирическото стихотворение

по-изящно да писка.

Няма нужда дори от поука,

за да бъде всичко добре разбрано:

Баснята свършва тука.

Ако не и по-рано.

1971

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.